<classify> AGIZO la Waziri wa Ardhi, Nyumba na Maendeleo ya Makazi, William Lukuvi, la kuzitaka manispaa na halmashauri zote nchini kutoa leseni za makazi katika kipindi cha miezi mitatu kuanzia Januari Mosi hadi Machi, 2019, huenda lisifanikiwe katika muda uliowekwa kutokana na baadhi ya manispaa na halmashauri kutolifahamu agizo hilo.Katika hotuba yake wakati wa mkesha wa kuuaga mwaka 2018 na kuupokea mwaka 2019 uliofanyika Uwanja wa Karume jijini Dar es Salaam, Lukuvi aliyemwakilisha Rais John Magufuli kwenye mkesha huo, alitoa miezi mitatu kwa halmashauri zote nchini kuanza kutoa leseni za makazi mijini kama mchakato wa kurasimisha makazi hayo. Lukuvi alisema lengo la serikali la kutoa leseni hizo ni kuwafikia watu wote wanaomiliki vipande vya ardhi mijini ili waweze kutambulika na kuanza kulipa kodi ya pango la ardhi. Alisema utoaji wa leseni hizo ni hatua ya awali ya kutambua makazi na baadaye itafuata upimaji, kupanga na kurasimisha makazi hayo.Alisema asilimia 70 ya miji yote nchini, watu wake wanaishi kwenye maeneo yasiyopangwa na yasiyopimwa. Gazeti hili liliwasiliana na Naibu Waziri wa wizara hiyo, Angelina Mabula ili kujua utoaji wa leseni hizo umetekelezwa kwa kiwango gani. Mabula alisema leseni hizo zinaendelea kutolewa nchi nzima, lakini pia kazi ya upigaji wa picha za anga ili kuyatambua makazi hayo yasiyopimwa nayo inaendelea.Hata hivyo, Naibu Waziri alilielekeza gazeti hili kuwasiliana na wakurugenzi wa manispaa na halmashauri ili kupata taarifa kamili ya utekelezaji kwa kuwa wao ndiyo wasimamizi na watekelezaji wa moja kwa moja wa agizo hilo. Baada ya kuwasiliana na baadhi ya wakurugenzi, gazeti hili limebaini agizo halijaeleweka vizuri kwa wakurugenzi hao ambao walisema wanachojua wao ni kutakiwa kuyarasimisha makazi kwa kutoa hati kwa wahusika.Mkurugenzi wa Manispaa ya Kigamboni jijini Dar es Salaam, Ngwilabuzu Ludigija alisema hana taarifa kuhusu kutolewa kwa leseni za makazi, bali anachojua ni kuwa wanapaswa kuyarasimisha makazi hayo na kuyapatia hati. Tulipewa kazi ya kurasimisha makazi; wananchi wanapimiwa makazi yao ili wapate hati ambayo pia inaweza kuwasaidia kuzifikia taasisi za kifedha kwa ajili ya kuomba mikopo, gharama ya kurasimisha makazi hayo ni shilingi laki mbili, lakini hili la leseni za makazi sijalisikia, alieleza Ludigija.Naye Mkuu wa Idara ya Mipango Miji na Ardhi Jiji la Mbeya, Patrick Mwakilili alisema hivi karibuni waziri Lukuvi alikuwa jijini humo na kuahidi kuwapelekea wataalamu kutoka Dar es Salaam ili kuwapatia mafunzo kuhusu utoaji wa leseni hizo za makazi. Mwakilili alisema wataalamu hao kutoka Dar es Salaam watafika jijini humo mwezi ujao na mara baada ya kupata mafunzo hayo, wanataraji kazi ya kutoa leseni za makazi ianze Aprili. Kwa upande wake, Mkurugenzi wa Jiji la Mwanza, Kiomoni Kibamba alipoulizwa kuhusu utekelezaji wa agizo kuhusu kutoa leseni za makazi, alisema kazi wanayofanya ni ya kurasimisha makazi na mpaka sasa wamesharasimisha makazi 24,000.Kibamba alisema baada ya kuyarasimisha makazi hayo wanaendele kutoa hati ingawa kasi ya wananchi kwenda kuzichukua hati hizo ni ndogo. Baada ya kupata maelezo hayo, gazeti hili liliwasiliana tena na Naibu Waziri Mabula ili kujua wapi kulikuwa na tatizo hali iliyosababisha utekelezaji wa agizo hilo la waziri kuonekana kusuasua. Naibu Waziri alisema baada ya agizo hilo, wizara ilitoa waraka na maelekezo kuhusu utekelezaji wake, hivyo halmashauri na manispaa zinapaswa kuendelea na kazi hiyo kwa kuwa maekezo wanayo.  <topic>: KITAIFA 